**Informasjon om retningslinjer for kroppsøving ved Midtstuen skole 2019/2020**

Hei alle elever og foresatte ved Midtstuen skole!

Kroppsøvingsseksjonen ønsker alle nye elever velkommen, og velkommen tilbake til dere som vi allerede har blitt kjent med. Vi håper dere er utvilte og klare til å ta fatt på et nytt og aktivt skoleår med oss. Vi ønsker med dette brevet å informere om hvordan elevene blir vurdert og hva vi forventer av elevene. Dere vil også finne informasjon om gjeldende rettigheter og plikter knyttet til kroppsøvingsfaget.

**1. Mål:**

Kroppsøving skal inspirere til en fysisk aktiv livsstil og livslang bevegelsesglede. Målet er at alle elever skal delta aktivt i undervisningen og få vurdering i faget.

**2. Retningslinjene bygger på:**

* Forvaltningsloven
  + Regler om saksbehandling, enkeltvedtak og klagefrist
* Opplæringsloven
  + Forskrift til opplæringslova
* § 1-12 Fritak frå opplæring i kroppsøving
* § 3-3 Grunnlag for vurdering i fag
* §3-23 Fritak frå vurdering med karakter i faget kroppsøving i grunnskolen og vidaregående opplæring
* Rundskriv Udir-8-2012 – Endringer i faget kroppsøving
* Læreplanen i kroppsøving

**3. Vurdering i faget:**

Vurderingen skal uttrykke elevenes oppnådde kompetanse og innsats i faget. Elevenes kompetanse vurderes ut ifra grad av oppnåelse av kompetansemålene i lærerplanen.

God innsats i faget innebærer at elevene:

* Prøver å løse faglige utfordringer etter beste evne uten å gi opp, selv om det ikke gir resultater i prestasjon eller ferdighetsutvikling.
* Viser selvstendighet og utfordrer egen fysisk kapasitet.
* Samarbeider med andre og bidrar til at andre lærer faget.

Innsats vurderes gjennom hele opplæringen.

**4. Elevenes plikter:**

Vi forventer at elevene på Midtstuen skole deltar i undervisningen, jf forskrift til opplæringsloven § 3-3, tredje ledd:

*«Eleven, lærlingen og lærekandidaten skal møte fram og delta aktivt i opplæringa slik at læraren og instruktøren får grunnlag til å vurdere eleven.»*

Dersom det skulle foreligge behov for individuell tilrettelegging kreves det at den enkelte elev umiddelbart melder fra til skolen (ved skolestart eller umiddelbart når tilretteleggingsbehovet oppstår).

**5. Behov for tilrettelegging:**

Utgangspunktet for tilretteleggingen vil alltid være at læreren legger til rette for aktiviteter som de aktuelle elevene kan utføre innenfor rammen av ordinær undervisning. Det betyr at elevene som skal ha tilrettelegging i all hovedsak vil utføre aktiviteter sammen med andre elever.

**5.1 Ved større tilretteleggingsbehov:**

Dersom en elev av dokumenterte årsaker trenger særskilt tilrettelegging i faget, vil dette foregå i et samarbeid mellom eleven, faglærer og evt. lege/fysioterapeut /psykolog/helsesøster/andre.

Eleven vil da bli innkalt til et møte der elevens muligheter for aktivitet blir kartlagt. Har eleven en sakkyndig uttalelse så vil den bli lagt til grunn for tilretteleggingen. I forbindelse med møtet skal det utarbeides en aktivitetsplan. Den aktuelle faglæreren er ansvarlig for undervisningen, men i enkelte tilfeller kan aktivitetsplanen inneholde et alternativt opplegg som eleven må utføre på annet sted enn der hvor den ordinære undervisningen i faget foregår. Målet er at elevens aktivitetsplan skal gi grunnlag for vurdering med karakter i faget.

Etter å ha iverksatt en individuell aktivitetsplan, vil læreren, sammen med eleven og eventuelle andre fagpersoner, vurdere om aktivitetsplanen fungerer tilfredsstillende. Eventuelle justeringer kan foretas fortløpende.

Dersom det til tross for tilretteleggingen er ett eller flere kompetansemål i læreplanen som ikke kan inkluderes i aktivitetsplanen, må det søkes om fritak for vurdering med karakter.

Følgende fremgår av forskrift til opplæringsloven § 3-23:

*«Elevar som ikkje kan følgje opplæringa i kroppsøvingsfaget, skal få tilrettelagd opplæring så langt dette er mogleg for eleven. Elevar kan få fritak frå vurdering med karakter i faget når den tilrettelagde opplæringa eleven får ikkje kan vurderast med karakter. Avgjerda er eit enkeltvedtak.»*

Vedtak om fritak fra vurdering innvilges aldri for en lengre periode enn ett skoleår.

Et fritak fra vurdering med karakter fritar ikke eleven fra å delta i faget. Eleven vil fortsatt måtte følge sin aktivitetsplan.

I tilfeller hvor en elev av dokumenterte medisinske årsaker vil ta skade av all fysisk aktivitet, kan det søkes fritak fra opplæring i faget, jf forskrift til opplæringsloven § 1-12. Vilkårene for innvilget fritak fra opplæring er at tilrettelagt opplæring er forsøkt, og at det foreligger legeattest som dokumenterer at opplæring er til skade for eleven.

Vedtak om fritak fra opplæring innvilges aldri for en lengre periode enn ett skoleår.

**5.2 Søknad om fritak for vurdering og opplæring:**

Den aktuelle eleven er selv ansvarlig for å søke om fritak, samt legge fram nødvendig dokumentasjon.

Vedtak om fritak for vurdering i fag, eller fritak fra opplæring i fag, er et enkeltvedtak.

Enkeltvedtaket fattes av skolens rektor og kan påklages etter reglene i forvaltningsloven kap. VI. Fylkesmannen er klageinstans.

**6. Avslutning:**

Vi håper denne informasjonen var nyttig, og skulle det være spørsmål eller kommentarer er det selvfølgelig bare å ta kontakt med oss.

Vi gleder oss til å se dere, og vi ser frem til et hyggelig og aktivt skoleår.

Mvh

Kroppsøvingsseksjonen ved Midtstuen skole